
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ԴԵԿՏԵՄԲԵՐԻ 20-Ի N 1599-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ
ՆԱԽԱԳԾԻ ԸՆԴՈՒՆՄԱՆ

1. Ընթացիկ իրավիճակը և իրավական ակտի ընդունման անհրաժեշտությունը.
Հայաստանի Հանրապետության կառավարության 2007 թվականի դեկտեմբերի 20-ի «Թմրամոլների նկատմամբ բժշկական դիտարկման և նրանց հաշվառման կարգը սահմանելու մասին» N 1599-Ն որոշմամբ (այսուհետ՝ Որոշում), ի թիվս այլնի, սահմանվել են թմրամոլներին հաշվառումից հանելու հիմքերը։ Մասնավորապես, Որոշման հավելվածով սահմանված կարգի (այսուհետ՝ Կարգ) 11-12-րդ կետերի համաձայն՝
«11. Թմրամոլները հաշվառումից հանվում են`
1) բժշկական դիտարկմամբ օբյեկտիվ հաստատված 5 տարի կայուն ռեմիսիայի (լավացման) դեպքում.
2) Հայաստանի Հանրապետության սահմաններից դուրս թմրամոլի` որպես քաղաքացու հաշվառվելու դեպքում` քաղաքացու անձնագրում համապատասխան գրառման առկայության դեպքում.
3) մահվան դեպքում:
12. Թմրամոլները հաշվառումից հանվում են դատարանի օրինական ուժի մեջ մտած դատավճռով ազատազրկման դատապարտվելու դեպքում:»։
Վերը մեջբերված իրավական նորմերից բխում է, որ հինգ տարվա թմրաբանական հաշվառման մեջ գտնվելու ենթակա անձը ազատազրկման դատապարտվելուց հետո պարտադիր կերպով հանվում է թմրաբանական հաշվառումից։ Նման պայմաններում ստացվում է, որ հինգ տարվա բժշկական դիտարկման, այդ տարիների ընթացքում պարբերաբար իրականացվող բազմաթիվ հետազոտությունների արդյունքում հանձնաժողովային կարգով հաստատված ախտադադարի հիմքի փոխարեն՝ անձը հանվում է հաշվառումից ազատազրկման դատապարտվելու հիմքով: Այլ կերպ՝ թմրամոլը, հինգ տարվա կայուն ռեմիսիայի հիմքով հաշվառումից դուրս գալու փոխարեն, դուրս է գալիս ազատազրկման դատապարտվելու հիմքով, որի ժամկետը կարող է լինել մի քանի ամիս:
Վերը նկարագրված պայմաններում անրաժեշտություն է առաջանում փոփոխելու առկա կարգավորումները և ապահովելու թմրամոլի կողմից հինգ տարի տևողությամբ թմրաբանական հաշվառման մեջ գտնվելը, այդ տարիների ընթացքում համապատասխան բժշկական դիտարկման ներքո գտնվելը, հետազոտություններ անցնելը։

2. Առաջարկվող կարգավորման բնույթը.
Առաջարկվում է Որոշման մեջ կատարել փոփոխություն և սահմանել, որ եթե թմրամոլը դատարանի օրինական ուժի մեջ մտած դատավճռով դատապարտվել է ազատազրկման, ապա այդ տեղեկությունները ստանալուց հետո՝ եռօրյա ժամկետում, Հայաստանի Հանրապետության առողջապահության նախարարության «Քրեակատարողական բժշկության կենտրոն» պետական ոչ առևտրային կազմակերպությունն այն տրամադրում է համապատասխան տարածքն սպասարկող արտահիվանդանոցային նարկոլոգիական ծառայություններ մատուցող բժշկական հաստատությանը (նշելով գործի համարը և ազատազրկման ժամկետը) թմրամոլի թմրաբանական բժշկական օգնությունն ու սպասարկումը դադարեցնելու համար: Միաժամանակ, սահմանել, որ ազատազրկման դատապարտված թմրամոլի թմրաբանական բժշկական օգնությունն ու սպասարկումն իրականացվում է Հայաստանի Հանրապետության կառավարության 2006 թվականի մայիսի 26-ի N 825-Ն որոշմամբ հաստատված կարգով։

3. Ակնկալվող արդյունքը․
Նախագծի ընդունմամբ կբացառվեն ազատազրկման դատապարտվելու հիմքով թմրամոլներին հաշվառումից հանելու դեպքերը։

4. Նախագծի մշակաման գործընթացում ներգրավված ինստիտուտները․
Նախագիծը մշակվել է Արդարադատության նախարարության կողմից։

5. Նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին․
Նախագծի ընդունմամբ լրացուցիչ ֆինանսական միջոցների անհրաժեշտություն չի առաջանում կամ պետական բյուջեում ծախսերի և եկամուտների էական ավելացումներ կամ նվազեցումներ չեն նախատեսվում։

6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին.
Նախագծի ընդունմամբ անհրաժեշտություն չի առաջանալու կատարելու փոփոխություն ոլորտային իրավական ակտերում:

7. Ռազմավարական փաստաթղթերի հետ նախագծի կապի մասին.
Նախագիծը բխում է ՀՀ կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» N 1363-Ա որոշման հավելվածի 5․6-րդ բաժնից, որով նախատեսվել են քրեակատարողական և պրոբացիայի ոլորտի բարեփոխումները։

